《送张松樵鍊师还庐山》
清代·米汉雯

竟谢浮荣觅紫芝，好山深处结茅茨。伯英家法原能草，栗里遗民更有诗。

时踏青苍舒朗啸，未忘黑白一弹棋。匡庐到处悬飞瀑，可许支筇共问奇。

作者简介：顺天宛平人，字紫来，号秀嵓。米万钟孙。顺治十八年进士。康熙间试鸿博，授编修，充云南乡试正考官，擢侍讲。工诗，与王士禛时有唱和。书法学宋米芾，亦呼“小米”。兼精金石篆刻。有《漫园诗集》、《始存集》。